3 Morutwa Jakobe o tlhagisa jaana: ‘Ga go na le a le mongwe wa batho yo o ka dirang gore loleme lo kgwabofale.’ O re gakolola jaana: “Rotlhe re kgotšwa makgetlo a le mantsi. Fa mongwe a sa kgotšwe mo lefokong, yono ke monna yo o itekanetseng, yo o kgonang go laola le mmele otlhe wa gagwe.” (Jakobe 3:2, 8) Ga go ope wa rona yo o itekanetseng. Ka gone, le fa re ka tswa re batla go dirisa loleme sentle, ga se ka metlha lo agang ba bangwe kana go galaletsa Mmopi wa rona. Ka gone, re tshwanetse go ithuta go ela tlhoko se re se buang. Mo godimo ga moo, Jesu o ile a re: “Lefoko lengwe le lengwe le le se nang mosola le batho ba le buang, ba tla ikarabela ka ga lone ka Letsatsi la Katlholo; gonne ka mafoko a gago o tla bolelwa o le yo o siameng, e bile ka mafoko a gago o tla bonwa molato.” (Mathaio 12:36, 37) Ee, Modimo wa boammaaruri o re tsaya re ikarabela ka se re se buang.